Document ID: 32014R0214

KOMISIJOS REGLAMENTAS (ES) Nr. 214/2014
2014 m. vasario 25 d.
kuriuo iš dalies keičiami Europos Parlamento ir Tarybos direktyvos 2007/46/EB, nustatančios motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus, II, IV, XI, XII ir XVIII priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. rugsėjo 5 d. Europos Parlamento ir Tarybos direktyvą 2007/46/EB, nustatančią motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (toliau - pagrindų direktyva) (1), ypač į jos 39 straipsnio 2 dalį,
kadangi:
(1)
Direktyva 2007/46/EB nustatyta suderinta visoms naujoms transporto priemonėms taikomų administracinių nuostatų ir bendrųjų techninių reikalavimų sistema. Visų pirma joje pateiktas norminių aktų, kuriais nustatomi techniniai reikalavimai, kuriuos turi atitikti transporto priemonės, kad būtų galima suteikti transporto priemonės EB tipo patvirtinimą, sąrašas. Be to, pagal Direktyvą 2007/46/EB specialios paskirties transporto priemonės atveju tapo privalu pateikti visos transporto priemonės EB tipo patvirtinimą pagal direktyvos XIX priede nustatytą tvarkaraštį;
(2)
Europos Parlamento ir Tarybos reglamentu (EB) Nr. 661/2009 (2) nustatytos naujos transporto priemonių saugos savybės ir numatyta panaikinti kelias direktyvas ir jas pakeisti atitinkamomis Jungtinių Tautų Europos ekonomikos komisijos (JT EEK) taisyklėmis;
(3)
Direktyvos 2007/46/EB XI priede pateikiamas norminių teisės aktų, kuriais nustatomi specialios paskirties transporto priemonių EB tipo patvirtinimo reikalavimai, sąrašas bei tokioms transporto priemonėms taikomos specialios nuostatos. Siekiant atsižvelgti į pakeitimus, padarytus Reglamentu (EB) Nr. 661/2009, būtina pritaikyti XI priedą. Taikoma Reglamento (EB) Nr. 661/2009 taikymo data;
(4)
siekiant suderinti techninius reikalavimus, taikomus visos specialios paskirties transporto priemonių EB tipo patvirtinimui, būtina iš dalies pakeisti Direktyvos 2007/46/EB II priedą ir nustatyti griežtesnius reikalavimus greitosios pagalbos automobiliams ir neįgaliųjų vežimėliams pritaikytoms transporto priemonėms. Kad pramonė turėtų pakankamai laiko pritaikyti transporto priemones, šie griežtesni reikalavimai taikomi tik naujų tipų transporto priemonėms;
(5)
Direktyvos 2007/46/EB XVIII priedas buvo susijęs su specialios paskirties transporto priemonių registracija pagal nesukomplektuotas transporto priemones, kurių atveju išduotas nacionalinis tipo patvirtinimas. Kadangi EB tipo patvirtinimai pakeis nacionalinius tipo patvirtinimus pagal Direktyvos 2007/46/EB XIX priede nustatytą tvarkaraštį, pasibaigus Direktyvos 2007/46/EB XIX priede nustatytam pereinamajam laikotarpiui XVIII priedą tikslinga išbraukti;
(6)
Direktyvos 2007/46/EB IV priedo II dalyje išvardytos JT EEK taisyklės, pripažįstamos lygiavertėmis IV priedo I dalyje nurodytoms direktyvoms. Reglamentu (EB) Nr. 661/2009 nuo 2014 m. lapkričio 1 d. panaikinus daugelį šių direktyvų ir patvirtinus naują JT EEK taisyklę dėl pėsčiųjų saugos, tikslinga atnaujinti atitinkamus Direktyvos 2007/46/EB IV priedo II dalies įrašus. Be to, reikėtų ištaisyti keletą tos direktyvos IV priedo klaidų;
(7)
Direktyvos 2007/46/EB XII priedas buvo tą pačią dieną iš dalies pakeistas Komisijos reglamentu (ES) Nr. 1229/2012 (3) ir Komisijos reglamentu (ES) Nr. 1230/2012 (4), todėl gali kilti neaiškumų dėl transporto priemonėms, kurioms suteiktas mažų serijų tipo patvirtinimas, leidžiamo vienetų skaičiaus, nes Reglamentas (ES) Nr. 1229/2012 parengtas taip, kad būtų skelbiamas po Reglamento (ES) Nr. 1230/2012. Siekiant išvengti neaiškumų, tikslinga iš naujo paskelbti XII priedo su šiais dviem teisės aktais padarytais pakeitimais konsoliduotą versiją;
(8)
todėl Direktyva 2007/46/EB turėtų būti atitinkamai iš dalies pakeista;
(9)
šiame reglamente numatytos priemonės atitinka Motorinių transporto priemonių techninio komiteto nuomonę,
PRIĖMĖ ŠĮ REGLAMENTĄ:
1 straipsnis
Direktyva 2007/46/EB iš dalies keičiama taip:
1)
II, IV, XI ir XII priedai iš dalies keičiami pagal šio reglamento priedą;
2)
XVIII priedas išbraukiamas.
2 straipsnis
Nuo 2014 m. lapkričio 1 d. transporto priemonių atitikties liudijimus nacionalinės valdžios institucijos laiko nebegaliojančiais 26 straipsnio 1 dalies tikslu, išskyrus atvejus, kai tokie tipo patvirtinimai buvo atnaujinti atsižvelgiant į Direktyvos 2007/46/EB su šiuo reglamentu padarytais pakeitimais XI priedo reikalavimus.
Tačiau Direktyvos 2007/46/EB XI priedo 1 priedėlio papildomi reikalavimai dėl greitosios pagalbos automobilių patalpos, skirtos ligoniams, ir Direktyvos 2007/46/EB XI priedo 3 priedėlio papildomi neįgaliųjų vežimėliams pritaikytų transporto priemonių vežimėlio pritvirtinimo ir keleivio apsaugos sistemos bandymo reikalavimai taikomi nuo 2014 m. lapkričio 1 d. tik naujų tipų transporto priemonėms.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Priedo 1 straipsnio 2 dalis, 2 straipsnis ir 1 punkto a papunktis bei 2 punkto b papunkčio i dalis taikomi nuo 2014 m. lapkričio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2014 m. vasario 25 d.

Labels: 7
8
0